Det er en svært spent mann som gjør seg klar for sin første sesong som trener i Tippeligaen. Treningskampene har gitt Bohinen et lite sjokk, kanskje ikke så merkelig siden det er seks år siden han jobbet i den øverste, norske ligaen.

Lars Bohinen forlot norsk fotball i 1990, og la ut på en 13 år lang reise som tok han til Sveits, England og Danmark, før han avsluttet spillerkarrieren som 34-åring i Vålerenga i 2003.

Så startet han på det som ble en slags «Bohinen samler titler etter at han har lagt opp.» Som sportslig administrativ leder i Vålerenga (2004-07) fikk han oppleve klubbens første seriemesterskap på 21 år (2005), før han tok samme jobb i Stabæk (2007-09). Her opplevde han at klubben tok sitt første seriemesterskap gjennom historien (2008).

- Jeg vant gull, sølv og bronse med begge klubbene. Ikke verst, sier Lars Bohinen.

Erfaringen han skaffet seg ved å se det hele fra kontoret, ikke fra treningsfeltet, var verdifullt.

- Som administrativ leder må du tenke langsiktig, og være strukturert. Jeg var ikke overbevist om at jeg ønsket meg en trenerjobb den gangen, forteller han.

Så skaffet han seg en ny vinkel, denne gangen som TV 2-ekspert. Det var da han bestemte seg for hva han ville bli som stor gutt…

- Jeg var aldri sikker på at det var fotballtrener jeg ville bli – før jeg kom svært nær spillet igjen gjennom TV-jobben. Da visste jeg at jeg måtte prøve treneryrket. Jeg savnet å være nær spillet og spillerne, og det nærmeste når du ikke kan spille selv, det er treneryrket, sier Bohinen.

Han fikk jobb i Asker, og holdt på å ta laget opp til 1. divisjon på første forsøk, i 2013. Det var godt nok til at Sandefjord hentet Bohinen til byen, for å ta dem opp i Tippeligaen. Det gikk på første forsøk, med bare et tap på 30 seriekamper.

Foreløpig har alt han har tatt i blitt en suksess siden han la opp. Men nå kommer utfordringen: Holde Sandefjord flytende i Tippeligaen.

Sandefjord var i særklasse i 1. divisjon forrige sesong. De slapp ikke inn et eneste mål det siste kvarteret i noen kamper. De slapp kun inn sju mål på 15 hjemmekamper.

Bohinen endret Sandefjord ved å spille med tre mann bak. Og det har han tenkt å fortsette med. Hans ambisjon er å gjøre mer enn å holde Sandefjord oppe. Bohinen mener det er mulig å overraske denne sesongen.

VG tror det blir i tøffeste laget. Sandefjord er ikke forsterket, og det vi har sett så langt virker langt fra solid.

Vi tror klubben må gjøre som mange andre før dem, ta en tur ned igjen før de eventuelt kan stabilisere seg i Tippeligaen.